भारत में बम विस्फोट किस्म की आतंकवादी घटनाओं की शुरुआत हुई है अयोध्या में बाबरी मस्जिद के ध्वंस के बाद से। और इनमें तेजी आई है सन् २००१ में हुए अमरीका में आतंकवादी हमले के बाद से। बाबरी मस्जिद का गिराया जाना भारत की सबसे बडी आतंकवादी घटना थी जिसमें दिन दहाड़े हजारों लोगों ने कानून और व्यवस्था की धज्जियाँ उड़ा दीं। उत्तर प्रदेश की भाजपा सरकार, जिसने सर्वोच्च न्यायालय को संविधान की रक्षा का वचन दिया हुआ था, इस आपराधिक कार्यवाही में भागीदार बन गयी। उस दिन हिन्दुत्ववादी संगठन के कार्यकर्ताओं ने लोकतंत्र का माखौल उड़ाते हुए नंगा नाच किया। इस घटना से इन संगठनों को हिंदू मत के ध्रुवीकरण में मदद मिली तथा केन्द्र में भाजपा सरकार के गठन से एक प्रकार से सांप्रदायिक राजनीति को वैधता मिल गई। कायदे से तो लोकतंत्र में सांप्रदायिक विचार, जिसका आधार दोसरे के प्रति नफरत होता है, की कोई जगह ही नहीं होनी चाहिए। किन्तु दुर्भाग्य से हमारी लोकतान्त्रिक व्यवस्था का लाभ उठाते हुए यह विचार भारत की संसदीय राजनीति में पिछले दरवाजे से प्रवेश कर गया है तथा अब घुन की तरह उससे चिपक कर अन्दर से उसे खोखला करना में लगा हुआ है।